钦定古今图书集成/明伦汇编/家范典/第029卷 > 朱子全书 > 《紫芝白兔判》刘宪
## 钦定古今图书集成/明伦汇编/家范典/第029卷 > 朱子全书 > 《紫芝白兔判》刘宪

怀州申“卫士杨建德被差，母亡，庐墓哀毁，有紫芝生，白兔来驯。州司请旌” ，廉察以为避差科罪。对曰：

横戈出塞，虽五校之严规；主奠临丧，亦十伦之重制。
建德身参戎旅，名列材官。负羽腰鞬，将驰边戍；枯鱼
衔索，旋迫私庭。瞻大树于辕门，痛风枝之不静；听嘶
骖于戎幕，感隙驷之难留。燕雀之心，已缠于罔极；熊罴之效，未遑于载驰。详甲乙之科，无亏典禁；推忠孝
之道，何爽公私。既而匍匐坟埏，充穷陇隧。霜露之思，
义贯天经；精感之征，遂彰灵应。白兔呈贶，背三窟而
来驯；紫芝符祥，对九茎而擢秀。州司请加褒异，锡类
之仪载光；使局；作此科绳，昧礼之情何甚？圣朝孝理，
史官自合发挥；建德至诚，门闾固宜旌表。